Brocka, Július, poslanec NR SR (2014-09-12):
Vážená pani podpredsedníčka, vážený pán predkladateľ, dámy a páni, ja som chcel vystúpiť k bodu programu, ktorého predkladatelia tu dnes nie sú, pán Choma a pani Zmajkovičová. A zhodou okolností ja mám také vystúpenie, že ono sa hodí aj k tomuto bodu programu, ktorý prerokúvame. Dámy a páni, alebo, pani podpredsedníčka, nie je jedným z predkladateľov tohoto poslaneckého návrhu aj pán poslanec Ľubomír Petrák? Je. Pán Ľubomír Petrák je starosta okrem toho, že je poslanec Národnej rady. Pán Ľubomír Petrák, poslanec Národnej rady, kandiduje v komunálnych voľbách v novembri tohoto roka? Kandidujete, pán poslanec, za starostu? No, pozrite sa. Vy ste hlasovali za vyradenie môjho bodu z programu a ja na rozdiel od vás, aj od pána Chomu, Rašiho, o tom sme už hovorili dnes, ja nekandidujem v komunálnych voľbách a ja som si teda nechcel robiť kampaň. Na rozdiel od vás, pán Petrák, na rozdiel od pána Chomu, od pána Rašiho. A počul som veľmi zanietene doobeda, teraz pred chvíľkou, hovoriť aj pána Bagačku. Ten nielenže je primátor, ten je aj poslanec VÚC Banská Bystrica, okrem toho, že je poslanec Národnej rady. A všetci títo páni, a aj niektoré dámy, hlasovali za vyradenie môjho bodu z rokovania tejto schôdze, s ostatnými deviatimi, čo je niečo neslýchané a nehorázne, naozaj. A preto si myslím, že by bolo úplne korektné od vás, vy, tí starostovia a primátori, keby ste sa zasprávali tak, ako sa patrí v slušnej spoločnosti, že by ste navrhli pani predsedajúcej, aby sa o vašich návrhoch nerokovalo na tejto schôdzi a do volieb, do komunálnych volieb, a že by sme ich prerokovali až po komunálnych voľbách. Viete, teraz som si spomenul na jedno porovnanie, že ako to funguje v normálnej spoločnosti. Keď v Anglicku, alebo je to aj v iných krajinách, keď je parlament v takej nerovnováhe, že napríklad chýba opozičný poslanec pri vážnom, alebo hlasovaní chýba opozičný poslanec, tak vládna koalícia pošle von zo sály jedného zo svojich poslancov, aby to bolo fér. Oni sú takí detailisti alebo sú tak citliví na férovú súťaž. Ale to, čo predvádzate vy na tejto schôdzi, to nemá nie že s férovou súťažou nič spoločné, to nemá ani so slušným správaním nič spoločné. Veď váš predseda strany a predseda vlády to na sneme v júni jasne povedal, že v SMER-e rastú prejavy arogancie. A ja si myslím, že on to hovoril preto, že s tým nesúhlasí. Aspoň ak som ho dobre rozumel, že tie prejavy arogancie, to je niečo, čo vám škodí, vám v SMER-e. A že s tým teda niečo urobíte. Vy ste vyradili z rokovania programu môj bod programu, v ktorom ja som chcel riešiť, a už pred pol rokom, nie teraz, že som sa dal inšpirovať vyjadreniami vášho predsedu na sneme, že v čase krízy, a nielen v čase krízy, ak verejný funkcionár – poslanec Národnej rady – vykonáva popritom viacero iných verejných funkcií, by nemal poberať ďalší príjem z verejných zdrojov. A váš predseda vlády sa nechal inšpirovať, a je to jedným z 15 opatrení, ktorými chcete potešiť slovenskú verejnosť a ukázať, ako sociálne cítite. Ale môj návrh ste vyradili, ale obdobný váš smerácky návrh na programe tejto schôdze nie je. Ja som si myslel, že môj návrh nie je komplexný, že môj je nesystémový a že vy prídete s takým systémovým, komplexným návrhom. Ale zatiaľ tu preberáme len návrhy, ktoré sú čistou volebnou kampaňou vás, ktorí sedíte na viacerých stoličkách. A mne je ľúto, že tí medzi vami, ktorí nesedia na viacerých stoličkách, že ktorí sú v podstate v istej nevýhode, že vám to tolerujú. Lebo ja si myslím, že je to aj vaša úloha. Naozaj. Vám to pristane povedať vašim kolegom a vytiahnuť im to brvno z oka, že to sa nepatrí. Lebo keď neni dosť peňazí na dôchodky, akože nie je dosť peňazí na dôchodky. Veď my ideme podľa rozpočtu, v ktorom na dôchodok v novembri a v decembri niet peňazí. Štát a vláda ich vykrýva zo štátneho rozpočtu do Sociálnej poisťovne. To znamená, nevyberie sa dosť peňazí na dôchodky, ktoré treba vyplatiť v tomto roku. A vy tu už tri dni rozprávate o tom, ako zvyšujete vianočný príspevok. Veď vy nemáte ani na decembrový dôchodok, ani na novembrový. Samozrejme, budete to robiť tak, že dlhy budú rásť, lebo to je na účet dlhu. A potom budete zvyšovať dane tým, čo ich majú už dneska vysoké, odvody tým, čo už dnes ich majú vysoké. Toto bolo obsahom môjho návrhu, ktorý ste vyradili z rokovania schôdze preto, lebo vám to bolo nepríjemné, alebo je vám to nepríjemné počúvať, to, keď poviem, že od seba musíte začať. Keď chcete iným hovoriť o uťahovaní opaskov, tak musíte začať od seba. A nie zneužívať to, že ste smerácki poslanci Národnej rady a že popritom môžete byť aj v iných platených funkciách. Tu sú ľudia, ktorí robia, aj za to, čo robia, nedostanú zaplatené. Musia chodiť ženy do roboty aj v nedeľu za minimálnu mzdu. Taký návrh a podobné návrhy by ste mali riešiť a schvaľovať tu a brániť tých chudobných, ktorí nemajú z čoho žiť. Ja som pred polrokom porovnával, koľkí z vás tu máte vyšší príjem ako predseda vlády. Ja som si myslel, že toto ho prebudí, a v júni som videl, že asi si to všimol. Že považujem za absolútne neprijateľné, aby nejaký poslanec Národnej rady za SMER, ktorý je v komunálnej politike, mal z verejných zdrojov vyšší príjem ako predseda vlády! Ak to predseda vlády toleruje, to znamená, je to inak. To znamená, že vy tie peniaze, vy v podstate zneužívate zdroje verejných financií. A ja si myslím, že o tomto by mali vaši voliči, ktorí vás budú voliť za starostov a primátorov, by mali vedieť. Lebo je to nemorálne, je to nespravodlivé a je to od vás farizejské. Dámy a páni, toto som chcel povedať prvýkrát po tom, ako ste vyradili môj bod z programu, a keď stihnem a sa mi to podarí, tak do komunálnych volieb to budem opakovať. A nielen v tejto sále. A ak sa mi podarí, aj v každej relácii, kde to budem môcť ľuďom pripomenúť, že vy nezastupujete svojich voličov a občanov. Vy tu zastupujete v prvom rade seba! Ďakujem za vašu pozornosť.